“O‘zbekiston Respublikasi Konstitutsiyasining ayrim moddalariga o‘zgartish va qo‘shimchalar kiritish to‘g‘risida (78, 80, 93, 96 va 98-moddalariga)”gi O‘zbekiston Respublikasi Qonunidan kelib chiqadigan talablarni amalga oshirish bo‘yicha O‘zbekiston

Mamlakatimizda demokratik islohotlarni yanada chuqurlashtirish va fuqarolik jamiyatini rivojlantirish konsepsiyasida belgilab berilgan vazifalarni izchil ro‘yobga chiqarish, ijro etuvchi hokimiyat organlari faoliyati ustidan parlament nazoratini amalga oshirishni kuchaytirish hamda mahalliy hokimiyat vakillik organlari bilan o‘zaro hamkorlikni bundan buyon ham ta’minlash maqsadida, shuningdek O‘zbekiston Respublikasi Oliy Majlisi Qonunchilik palatasi va Senatining 2011-yil 15-iyulda qabul qilingan “O‘zbekiston Respublikasi Bosh vaziri Sh. Mirziyoyevning “Demokratik bozor islohotlarini yanada chuqurlashtirish va iqtisodiyotni liberallashtirish borasida Hukumat tomonidan amalga oshirilayotgan chora-tadbirlar dasturi, shuningdek, “Kichik biznes va xususiy tadbirkorlik yili” Davlat dasturi ijrosining borishi to‘g‘risida”gi hisoboti haqida”gi 333-II/196-II-sonli qo‘shma qarorining 7 va 8-bandlarida belgilangan vazifalardan kelib chiqib, O‘zbekiston Respublikasi Oliy Majlisi Senatining Kengashi qaror qiladi:
 1. “O‘zbekiston Respublikasi Konstitutsiyasining ayrim moddalariga o‘zgartish va qo‘shimchalar kiritish to‘g‘risida (78, 80, 93, 96 va 98-moddalariga)”gi O‘zbekiston Respublikasi Qonunidan kelib chiqadigan talablarni amalga oshirish bo‘yicha O‘zbekiston Respublikasi Oliy Majlisi Senatining chora-tadbirlar dasturi ilovaga muvofiq tasdiqlansin.
 2. O‘zbekiston Respublikasi Oliy Majlisi Senatining qo‘mitalari va Senatning mahalliy hokimiyat vakillik organlari faoliyatini kuchaytirishga ko‘maklashuvchi komissiyasi mazkur Dasturda belgilangan tadbirlar o‘z vaqtida ijro etilishini ta’minlasin.
 3. Ushbu qaror qabul qilingan kundan e’tiboran kuchga kiradi.
 4. Ushbu qarorning ijro etilishini nazorat qilish O‘zbekiston Respublikasi Oliy Majlisi Senati Raisining o‘rinbosari M. Radjabova zimmasiga yuklatilsin.